钦定古今图书集成/理学汇编/文学典/第110卷 > 康从理
## 钦定古今图书集成/理学汇编/文学典/第110卷 > 康从理

按《列朝诗集》，从理字裕卿，永嘉人。好客任侠。倭寇起
海上，偕刘将军子高入吴，间关。兵革间濒死者数四，
子高谢裕卿，裕卿终不肯去。子高拜大将军，建纛毗
陵，幕下士日众，裕卿乃辞归金陵。子高病，思见裕卿，
裕卿驰赴与永诀，经纪后事，扶其柩至武林，远近皆
义之。故人朱海峰远宦病革属纩，犹张目视裕卿，裕
卿抚之曰：“君勿忧，远道归榇，此吾事也。”乃瞑。裕卿跋
涉水陆，以其丧归。同里王叔杲赴吊，相向恸哭，再拜
谢焉。裕卿居长安数年，依叔杲南还，买山珠浦，病卒，
叔杲以治木殓之，伐石表之曰“康处士之墓。”裕卿诗
多散佚，太仓曹子念其死友也，往哭其墓，刻其诗曰
《二雁山人集》。